KIRJALLINEN KYSYMYS E-0895/01

esittäjä(t): Antonios Trakatellis (PPE-DE) komissiolle

(28. maaliskuuta 2001)

Aihe: Kreikan eläinlääkintäalan laitokset ja laboratoriot, eläintautien hävittämis- ja valvontaohjelmat sekä eläinlääkintäalan kustannukset

Kreikassa (Evrosin ja Ksanthin lääneissä) todettiin suu- ja sorkkatautitapauksia ja teurastettiin 5 330 nautaa, 3 500 vuohta ja lammasta sekä 450 sikaa vuonna 2000. Tarkastusten jälkeen Euroopan komissio totesi tietyistä eläinlääkintäalan kustannuksista tehtyjen neuvoston päätösten 90/424/ETY(1) ja 94/370/EY(2) mukaisesti sekä tiettyjen alojen eläinlääketieteellisistä toimista tehtyjen tutkimusten ja eläintautien hävittämis- ja valvontaohjelmien perusteella, että Kreikassa käytössä oleva eläintautien (nautojen, vuohien ja lampaiden luomistaudin, nautojen tuberkuloosin ja lampaiden kutkataudin) torjuntajärjestelmä on tehoton ja että sovellettavat ohjelmat ovat saatavissa olevien tietojen perusteella sekä eläinlääketieteen että varainhoidon näkökulmasta riittämättömiä.

1. Miten tehokkaasti Kreikan eläinlääkintäalan laitokset ja laboratoriot toimivat eläintautien hävittämis- ja valvontaohjelmista annettujen yhteisön direktiivien ja asetusten perusteella?

2. Kuinka hyvät toimintavalmiudet muilla jäsenvaltioilla sekä Kreikan naapurivaltioilla (esimerkiksi Turkilla ja Bulgarialla) on suu- ja sorkkataudin ilmetessä, ja mihin toimiin komissio aikoo ryhtyä varmistaakseen, että suu- ja sorkkatautia torjutaan tehokkaasti?

3. Mihin toimiin on ryhdyttävä zoonoosien hävittämis-, valvonta- ja torjuntaohjelmien hyväksymistä Kreikassa vuodeksi 2001 koskevien päätösten 2000/640/EY(3) ja 2000/774/EY(4) mukaisesti, jotta varmistetaan yhteisön rahoituksen jatkuminen, kun otetaan huomioon, että suu- ja sorkkataudin torjuntaohjelmien täytäntöönpanosta Kreikalle vuonna 2000 aiheutuneet kustannukset olivat 2,4 miljardia drakmaa?

(1) EYVL L 224, 18.8.1990, s. 19.

(2) EYVL L 168, 2.7.1994, s. 31.

(3) EYVL L 269, 21.10.2000, s. 56.

(4) EYVL L 308, 8.12.2000, s. 39.

David Byrnen komission puolesta antama vastaus

(4. heinäkuuta 2001)

1. Eläintaudeista ilmoittamisesta yhteisössä 21. joulukuuta 1982 annetun neuvoston direktiivin 82/894/ETY(1) mukaisesti jäsenvaltioiden tulee ilmoittaa Euroopan komissiolle ja muille jäsenvaltioille eläintautitapauksista, jotka aiheuttavat eläintuotannon tappioita ja kaupan rajoituksia. Kreikka ilmoitti kaudella 1996-2000 seuraavat tautitapaukset:

>TAULUKON PAIKKA>

Elintarvike- ja eläinlääkintätoimiston toimintaan liittyen (katso Internet-sivu: http://europa.eu.int/comm/food/index_fi.html) Kreikan viranomaisille on annettu lukuisia suosituksia. Kreikka on sitoutunut ilmoittamaan komissiolle toimenpiteistään muutaman kuukauden sisällä.

Kreikan toimenpiteissä suu- ja sorkkataudin, bluetongue-taudin ja lammasrokon valvomiseksi ja hävittämiseksi otettiin huomioon 18. marraskuuta 1985 annettu neuvoston direktiivi 85/511/ETY yhteisön toimenpiteistä suu- ja sorkkataudin torjumiseksi(2) ja 17. joulukuuta 1992 annettu neuvoston direktiivi 92/119/EEC yhteisön yleisistä toimenpiteistä tiettyjen eläintautien torjumiseksi sekä swine vesicular -tautiin liittyvistä erityistoimenpiteistä(3).

2. Neuvoston direktiivin 85/511/ETY mukaisesti kaikki jäsenvaltiot ovat laatineet varosuunnitelman suu- ja sorkkataudin valvomiseksi.

Bulgarian suu- ja sorkkatautitilanteen yhteydessä tulisi ottaa huomioon, että Bulgaria hyväksyi vuonna 1991 EU:n rokottamattomuuspolitiikan. Viimeisin suu- ja sorkkatautitapaus ilmeni Bulgariassa vuonna 1996. Tauti hävitettiin nopeasti, ja käytetyt menetelmät olivat Bulgarian varosuunnitelman mukaisia.

Viime vuosina Turkin useilta alueilta on ilmoitettu löytyneen suu- ja sorkkatautitapauksia. Edistääkseen suu- ja sorkkataudin torjumista Turkissa Euroopan komissio teki 9. joulukuuta 1998 päätöksen 98/64/EY yhteisön osallistumisesta suu- ja sorkkataudin torjuntaohjelman kehittämisen rahoitukseen Turkissa(4). Sen jälkeen avustusta on jatkettu toimittamalla Turkin Traakiaan rokotetta suu- ja sorkkatautia vastaan.

3. Vuonna 2000 Kreikka esitti useita eläintautien valvontaohjelmia yhteisön yhteisrahoitukseen. Komission 13. lokakuuta 2000 tekemällä päätöksellä 2000/640/EY yhteisön rahoitukseen oikeutettuja eläintautien hävittämis- ja valvontaohjelmia ja zoonoosien torjuntaan tarkoitettuja tarkastusohjelmia koskevista luetteloista vuodeksi 2001(5) päätettiin, että seuraavat Kreikan esittämät ohjelmat saavat yhteisön rahoitusta vuonna 2001: nautojen bruselloosi, nautojen tuberkuloosi, lampaiden ja vuohien bruselloosi ja scrapie-tauti. Komission 30. marraskuuta 2000 tekemän päätöksen 2000/774/EY jäsenvaltioiden vuodeksi 2001 esittämien eläintautien hävittämis- ja valvontaohjelmien sekä zoonoosien torjumisohjelmien hyväksymisestä(6) mukaisesti yhteisön rahoitusta myönnetään, mikäli suunnitellut toimet toteutetaan tehokkaasti ja viranomaiset toimittavat kaikki tarvittavat tiedot määräaikaan mennessä. Asetuksen (EY) N:o 1258/1999 mukaisesti vain sellaiset hankkeet, jotka ovat sopusoinnussa yhteisön lainsäädännön kanssa voivat

saada yhteisön rahoitusta. Elintarvikkeiden turvallisuutta koskevan valkoisen kirjan(7) puitteissa komissio perusti vuonna 2000 erityisen työryhmän, jonka tavoitteena on edistää eläintautien hävittämistä ja välttää yhteisön varojen tuhlaamista hyväksyttyjen ohjelmien toteutuksen aikana. Työryhmän alaryhmä on jo puuttunut Kreikan bruselloosi-tilanteeseen ja antanut asiassa suosituksia. Suositusten toteuttamista valvotaan tavallisen seurantajärjestelmän avulla.

(1) EYVL L 378, 31.12.1982.

(2) EYVL L 315, 26.11.1985.

(3) EYVL L 62, 15.3.1993.

(4) EYVL L 16, 21.1.1998.

(5) EYVL L 269, 21.10.2000.

(6) EYVL L 308, 8.12.2000.

(7) KOM(1999) 719 lopullinen.